b'\n_START_ARTICLE_\nThalassotherapia Opatija\n_START_PARAGRAPH_\nThalassotherapia Opatija - Klinika za lije\xc4\x8denje, rehabilitaciju i prevenciju bolesti srca i krvnih \xc5\xbeila. Smje\xc5\xa1tena u samom centru Opatija, u ulici M. Tita kao kompleks od pet zgrada u kojima se nalaze Klinika, odjel za fizikalnu medicinu i rehabilitaciju, wellness centar i hotel Villa Dubrava. Thalassotherapia Opatija je i nastavna baza Medicinski fakultet u Rijeci i Medicinskog fakulteta Sveu\xc4\x8dili\xc5\xa1ta J. J. Strossmayera u Osijeku. Ustanova zapo\xc5\xa1ljava 230 djelatnika od kojih je 14 lije\xc4\x8dnika specijalista interne medicine, 3 lije\xc4\x8dnika specijalista s u\xc5\xbeom specijalizacijom iz kardiologije, 1 specijalistu neurologije, 1 specijalistu dermatovenerologije te 5 specijalista fizikalne medicine i rehabilitacije.\n_START_SECTION_\nPovijest\n_START_PARAGRAPH_\nKao \xc5\xa1to je izrastanje prve opatijske - Villa Angiolina - ozna\xc4\x8dilo po\xc4\x8detak stoljetne liburnijske modro-zelene turisti\xc4\x8dke bajke, osnivanje opatijske Thalassotherapije pokazalo se presudnim doga\xc4\x91ajem novijeg razvoja organiziranog zdravstvenog turizma i ukupne zdravstvene djelatnosti na\xc5\xa1e zemlje_NEWLINE_Davna vjerovanja u ljekovitost prirodnih \xc4\x8dinitelja, iskustvena opa\xc5\xbeanja o snazi mora i sunca, postupno su se stolje\xc4\x87ima medicinski provjeravala i znanstveno oblikovala, i ustrajno\xc5\xa1\xc4\x87u legendarnog austrijskog balneologa Julisa Glaxa, svjetski poznatog kirurga - Theodora Billrotha i osniva\xc4\x8da be\xc4\x8dke laringologije - Leopolda Schr\xc3\xb6ttera Von Kristellija te poduzetni\xc4\x8dkom genijalno\xc5\xa1\xc4\x87u Friedricha Sch\xc3\xbclera stvorile zna\xc4\x8dajnu osnovu lje\xc4\x8dili\xc5\xa1ne djelatnosti, potvr\xc4\x91enu i progla\xc5\xa1enjem Opatije klimatskim lje\xc4\x8dili\xc5\xa1tem ("Kurortom" ) jo\xc5\xa1 davne 1889. godine, \xc4\x8dime je Austro-Ugarska monarhija i slu\xc5\xbebeno utemeljila novu europsku carsku zdravstvenu destinaciju_NEWLINE_Ve\xc4\x87 tada su u Opatiji razvijane brojne nove metode zdravstvenih tretmana, koji su, iako danas tek povijesno interesantni i metodolo\xc5\xa1ki edukativni, u vremenu svog razvoja predstavljali najsuvremenije znanstvene dosege. Indikacije za boravak u Opatiji zadirale su doista u sve grane medicine i dru\xc5\xa1tvenog \xc5\xbeivota, a svevremenska popularnost Opatije kao zdravstveno-turisti\xc4\x8dke destinacije u ozra\xc4\x8dju pozitivnih politi\xc4\x8dkih i stru\xc4\x8dno-medicinskih okolnosti doveo je 1957. godine do slu\xc5\xbebenog osnivanja Thalasotherapije Opatija, najprije kao Instituta, potom Zavoda zatim Specijalne bolnice za rehabilitaciju bolesti srca, plu\xc4\x87a i reumatizma te danas Klinika za lije\xc4\x8denje, rehabilitaciju i prevenciju bolesti srca i krvnih \xc5\xbeila._NEWLINE_Utemeljenje opatijske Thalassotherapije neupitno je ozna\xc4\x8dilo novi korak u razvoju hrvatskog zdravstvenog sustava. Blaga mediteranska klima, umjerena ljeta i sun\xc4\x8dane, tople zime u okru\xc5\xbeju jedinstvenog liburnijskog pejza\xc5\xbea, kao odrednice idealnog klimatskog lje\xc4\x8dili\xc5\xa1ta, po\xc4\x8dele su se koristiti na najbolji mogu\xc4\x87i na\xc4\x8din - uklopljene u postupnike suvremene medicinske prakse._NEWLINE_No, u stru\xc4\x8dnom pogledu, od samih je po\xc4\x8detaka osnovna aktivnost opatijske Thalasotherapije usmjerena tretmanu kardiolo\xc5\xa1kih bolesnika. Svoje vizionarstvo i kvalitetu rada Thalassotherapia Opatija je potvrdila prvom u\xc4\x8dinjenom ergometrijom na podru\xc4\x8dju tada\xc5\xa1nje Jugoslavije i osnivanjem kardiolo\xc5\xa1kog dijagnosti\xc4\x8dkog laboratorija, prvog te vrste u \xc4\x8ditavoj zemlji. Upravo u ovoj je ustanovi u\xc4\x8dinjen i prvi ehokardiografski pregled u Primorsko-goranska \xc5\xbeupanija. Uslijedila je bujica stru\xc4\x8dnih doma\xc4\x87ih i me\xc4\x91unarodnih medicinskih skupova, suradnja sa Svjetskom zdravstvenom organizacijom na podru\xc4\x8dju rehabilitacije i sekundarne prevencije bolesnika s akutnim infarktom miokarda te aktivno u\xc4\x8de\xc5\xa1\xc4\x87e u programima rehabilitacije kardiolo\xc5\xa1kih bolesnika Ministarstva zdravstva Sjedinjenih Ameri\xc4\x8dkih Dr\xc5\xbeava i suradnja s vrhunskim europskim zdravstvenim udrugama i osiguravateljima. Thalassotherapia je me\xc4\x91u prvima u Europi uvela moderne, tada avangardne principe aktivne rehabilitacije bolesnika sa sr\xc4\x8danim infarktom, promoviraju\xc4\x87i se u vode\xc4\x87i centar za rehabilitaciju kardiolo\xc5\xa1kih bolesnika u zemlji i ovom dijelu Europe.\n_START_SECTION_\nThalasso Wellness Centar Opatija\n_START_PARAGRAPH_\nThalassotherapia Opatija njeguje tradicionalne vrijednosti, ali i uvodi nove trendove slijedom \xc4\x8dega je i 2005. godine izgra\xc4\x91en Thalasso Wellness Centar Opatija - medicinski wellness na ukupnoj povr\xc5\xa1ini od 2500 m 2.Godine 2016. u sklopu Thalasso Wellness Centra Opatija otvoren je i Centar estetske kirurgije.\n_START_SECTION_\nVilla Dubrava\n_START_PARAGRAPH_\nVilla Dubrava je smje\xc5\xa1tajni objekt koji posluje u sastavu Thalassotherapije Opatija te je toplim hodnikom povezana sa medicinskim i wellness dijelom.'